b'\n_START_ARTICLE_\nComportament delincvent\n_START_SECTION_\nDefinirea conceptului de comportament delincvent\n_START_PARAGRAPH_\nDelincven\xc8\x9ba prezint\xc4\x83 o serie de manifest\xc4\x83ri antisociale care are un grad de periculozitate \xc8\x99i gravitate din punctul de vedere al consecin\xc8\x9belor comportamentelor delincvente ale adolescen\xc8\x9bilor, afect\xc3\xa2nd valorile, normele sociale protejate de normele juridice penale. Termenul desemneaz\xc4\x83 conduite inadecvate ale tinerilor care n-au \xc3\xaemplinit v\xc3\xa2rsta majoratului, fiind aplicat celor care transgreseaz\xc4\x83 legea, dar \xc8\x99i celor care se integreaz\xc4\x83 \xc3\xaen anturaje poten\xc8\x9bial delincvente.\n_START_SECTION_\nCauzele conduitei delincvente la adolescen\xc8\x9bi\n_START_PARAGRAPH_\nDelincven\xc8\x9ba \xc3\xaen r\xc3\xa2ndul adolescen\xc8\x9bilor este manifestat\xc4\x83 prin incapacitatea acestor minori de a se adapta la normele de conduit\xc4\x83 din societate, incapacitate datorat\xc4\x83 unor cauze de ordin bio-psiho-social. F\xc4\x83c\xc3\xa2nd referire la multe studii s-au identificat anumite cauze ale delincven\xc8\x9bei, acestea fiind: cre\xc8\x99terea dup\xc4\x83 1989 a situa\xc8\x9bilor de abandon \xc8\x99colar, lipsa unei activit\xc4\x83\xc8\x9bi utile, lipsa de supraveghere permanent\xc4\x83 de c\xc4\x83tre p\xc4\x83rin\xc8\x9bi, supraveghetori, tutori, familiile dezorganizate din r\xc3\xa2ndul c\xc4\x83rora provin minori infractori, necunoa\xc8\x99terea din timp a anturajului, consumul de c\xc4\x83tre unii minori de substan\xc8\x9be halucinogene \xc8\x99i alcool pentru cre\xc8\x99terea unor st\xc4\x83ri euforice._NEWLINE_De asemenea, tulbur\xc4\x83rile de comportament reprezint\xc4\x83 una din cauzele de natur\xc4\x83 bio-psihic\xc4\x83 ale delincven\xc8\x9bei. Aceste tulbur\xc4\x83ri comportamentale se pot manifesta prin fuga de acas\xc4\x83, comportamente suicidale sau agresive. Delincven\xc8\x9ba juvenil\xc4\x83 este determinat\xc4\x83 de imaturitatea afectiv\xc4\x83, dorin\xc8\x9ba de nou \xc8\x99i de a experimenta lucruri riscante.\n_START_SECTION_\nDe la comportamentul deviant la delincven\xc8\x9b\xc4\x83\n_START_PARAGRAPH_\nE\xc8\x99ecurile \xc3\xaen anumite domenii ale vie\xc8\x9bii las\xc4\x83 adolescen\xc8\x9bilor sentimentul lipsei de valoare, sc\xc4\x83derea stimei de sine, confuzie de identitate, astfel isc\xc3\xa2ndu-le conflicte interioare destul de puternice care pot duce la dezechilibre emo\xc8\x9bionale \xc8\x99i \xc3\xaen cele din urm\xc4\x83 la un comportament deviant. \xc3\x8en societatea contemporan\xc4\x83 tendin\xc8\x9ba adolescen\xc8\x9bilor de a se afilia unor grupuri de referin\xc8\x9b\xc4\x83 are un impact destul de mare asupra comportamentului lor, deoarece pe de-o parte le poate permite afirmarea de sine, con\xc8\x99tientizarea dorin\xc8\x9bei de a se delimita de autoritatea familiei \xc8\x99i a \xc8\x99colii, dar pe de alt\xc4\x83 parte nu toate grupurile pot avea efecte benefice asupra lor. Existen\xc8\x9ba a numeroase grupuri care se ocup\xc4\x83 de fapte ilicite, grupuri cu recidivi\xc8\x99ti sau cu antecedente penale reprezint\xc4\x83 o surs\xc4\x83 de atrac\xc8\x9bie pentru adolescen\xc8\x9bii cu caren\xc8\x9be de socializare, conduc\xc3\xa2ndu-i s\xc4\x83 se antreneze spre fapte deviante \xc8\x99i apoi delincvente care au un grad mare de periculozitate pentru societate (violuri, furturi, t\xc3\xa2lh\xc4\x83rii)._NEWLINE_Delincven\xc8\x9ba de grup este caracteristic\xc4\x83 delincven\xc8\x9bei juvenile, principalele fapte fiind huliganismul, violul, violen\xc8\x9bele, furtul de vehicule. Majoritatea conduitelor de delincven\xc8\x9b\xc4\x83 juvenil\xc4\x83 pot fi \xc3\xaencadrate \xc3\xaen patru mari categorii: furt, violen\xc8\x9b\xc4\x83 pentru a ob\xc8\x9bine un avantaj material, \xc3\xaenc\xc4\x83lcarea legilor de statut (abandon \xc8\x99colar, absenteism), comportamentul de grup sau de band\xc4\x83 receptat de ceilal\xc8\x9bi ca o amenin\xc8\x9bare din cauza activit\xc4\x83\xc8\x9bilor fizice implicate.'